Potocký, Milan, poslanec NR SR (2020-09-29):
Ďakujem za slovo, pán predsedajúci. Vážené pani poslankyne, vážení páni poslanci, určite ste si všimli, že tento návrh zákona vyvoláva najviac vášní a emócií a diskusií nielen v parlamente, ale aj v spoločnosti. Vyvoláva takú búrlivú diskusiu, ako... keby som povedal slovami klasika, ako keby išlo o život. A nie je to práve tým, že skutočne ide o život? O život bezbranných detí. Vyspelosť spoločnosti a štátu sa pozná nielen podľa moderných technológií, investícií, služieb, ale aj podľa toho, ako vie chrániť tých najzraniteľnejších a bezbranných, tých, ktorí sa nemôžu a nevedia brániť, a to sú nenarodené deti. Tento zákon im poskytuje väčšiu šancu na život, a pritom nie je reštriktívny. Naopak, tehotným ženám naďalej ponecháva možnosť sa slobodne rozhodnúť, či chcú dieťa, alebo nie, ale ženám, ktoré chcú svoje dieťatko priviesť na svet, poskytuje lepšiu sociálnu, finančnú, odbornú a lekársku pomoc. V posledných týždňoch mi od viacerých liberálov, feministiek a potratových fanatičiek prišlo množstvo listov a emailov, ktoré sú proti tomuto zákonu, a takmer všetky tieto emaily a listy končili heslom: Moje telo, moja voľba. Samozrejme, definitívne konečné rozhodnutie, či tehotná žena chce dieťatko, alebo nie, bude vždy výlučne na jej rozhodnutí, ale je potrebné si uvedomiť a priznať si, že aj tehotná žena, ktorá sa slobodne rozhodne pre potrat, sa môže mýliť a neskôr môže toto svoje rozhodnutie oľutovať. Ja osobne poznám vo svojom okolí rodinu, prípad, kedy tehotná žena chcela ísť na potrat, pretože mala sľubne naštartovanú pracovnú kariéru a dieťa by jej pri naplňovaní jej pracovných ambícií prekážalo. Preto povedala partnerovi, že pôjde na potrat. Jej partner s týmto rozhodnutím nesúhlasil a svojej partnerke povedal, že on sa o to dieťa postará, hoci aj sám, len nech nejde na potrat. Ona napokon na naliehanie partnera dieťa donosila a môžem vám povedať, že dnes je z tejto ženy, ktorá bola najprv skalopevne presvedčená o potrate, šťastná mamička. Ešte sa vrátim k heslu potratových fanatičiek – Moje telo, moja voľba. Častým dôvodom, prečo sa ženy rozhodnú pre potrat, je ich zlá až kritická ekonomická a sociálna situácia, sklamanie v láske, pretože ich opustil partner, manžel. Vážené kolegyne, kolegovia, tieto dôvody, ktoré som práve teraz uviedol, sú častokrát príčinou, prečo sa niektorí ľudia rozhodnú spáchať samovraždu a siahnuť si na život. Nehovorím o psychicky chorých ľuďoch, ale o ľuďoch, ktorí prišli nečakane o prácu, pod tlakom zlej finančnej situácie, manželských alebo partnerských problémov sa rozhodli predčasne ukončiť svoj život a stoja niekde na streche budovy a chcú skočiť. Čo si myslíte? Vtedy, keď tam prídu záchranári, hasiči, policajti, zdravotníci, čo hovoria tomuto človeku? Tvoje telo, tvoja voľba, skoč, urob, čo chceš? Nie, hovoria im, že život a žiť má zmysel, a to isté hovoria predkladatelia tohto zákona tehotným ženám, že život ich dieťatka má zmysel, nech sú ich dôvody na potrat akékoľvek. Mnohí odporcovia tohto zákona predkladateľom vyčítajú, že zbytočne chcú zaťažiť tehotné ženy byrokraciou. Nesúhlasím. Vyplniť jeden dotazník, ktorý pomôže odborníkom lepšie poznať dôvody, prečo sa žena rozhodla pre potrat, ich nijako nezaťaží. Odporcom tohto zákona ďalej prekáža, že ženy dostanú viac času na svoje rozhodnutie, či ísť na potrat, alebo nie. Treba si uvedomiť, že umelé ukončenie tehotenstva je vážne a nezvrátiteľné rozhodnutie. Nemôžeme to predsa dávať na tú istú úroveň, ako keď si žena odskočí na manikúru, ku kozmetičke alebo ku kaderníkovi, veď sa bavíme o začínajúcom ľudskom živote. Pri všetkých dôležitých životných rozhodnutiach sa nesprávame zbrklo, poplašene, ale všetko si chceme predsa dostatočne premyslieť a zvážiť, preto aj v tomto prípade hrá čas dôležitú úlohu, aby sa tehotná žena mohla zodpovedne rozhodnúť. Najväčší hyenizmus, ale vidím v tom, že aj v tejto sále sedia politici, ktorým je úplne ukradnutý osud a život tehotných žien a nenarodených detí, ale snažia sa na tejto téme len vytĺcť politický kapitál a lajky na Facebooku a to je smutné. Kým potratoví fanatici podporujú a hľadajú spôsoby, ako čo najefektívnejšie a najrýchlejšie zničiť, zlikvidovať a zabiť to, čo vzniká v lone matky, príkladom je presadzovanie potratovej tabletky, my hľadáme spôsoby, ako čo najviac pomôcť novému životu. Niektorí potratoví fanatici to nazývajú, že je to len zhluk buniek. My tvrdíme, že je to boží dar, je to nový ľudský život. To nie je skala, nerast, neživá hmota, ale počiatok nového života, čo vzniká v lone matky, a preto je potrebné tento život chrániť, preto tento zákon plne podporím. Ďakujem pekne. (Potlesk.)